《和韵题茧庵》
宋代·许及之

荣枯翻覆手，生死出入息。那将有限身，苦作无俚画。

譬彼三眠蚕，已足三食力。作茧聊自藏，随化各有适。

石椁翁固痴，锸埋儿作剧。忆昨办同穴，物理念终极。

斸地号茧窝，开径延友益。今闻梅山作，真得曹溪滴。

袖手将诗坛，忘形规寿宅。达观接前脩，美意非毒腊。

智愚虽相较，今古归一识。何当访此老，同为逆旅客。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。